Klɛŋklɛŋ afii 100 lɛŋ gbɛtsɔɔmɔ kuu\nAakane wolo ko ni jɛ gbɛtsɔɔmɔ kuu lɛ dɛŋ\nYɛ klɛŋklɛŋ afii 100 lɛ mli lɛ, kuu fioo ko ni ji “bɔfoi lɛ kɛ onukpai lɛ ni yɔɔ Yerusalem lɛ” ji mɛi ni sɔmɔ akɛ gbɛtsɔɔmɔ kuu koni amɛdamɔ Kristofoi asafo ni afɔ amɛ mu lɛ fɛɛ najiaŋ amɛkpɛ yiŋ yɛ saji ni he hiaa lɛ ahe. (Bɔfoi lɛ Asaji 15:2) Ŋmalɛi lɛ ni amɛsusu he lɛ kɛ Nyɔŋmɔ mumɔ lɛ gbɛtsɔɔmɔ sɛɛ ni amɛnyiɛ lɛ ji nɔ ni ye ebua amɛ ni amɛba gbeekpamɔ yɛ saji ahe. (Bɔfoi lɛ Asaji 15:25) Ŋmɛnɛ lɛ, aanyiɛ nakai nɔkwɛmɔnɔ lɛ nɔŋŋ sɛɛ.\nNyɔŋmɔ kɛtsuɔ esuɔmɔnaa nii ahe nii. Nyɛmimɛi hii ni afɔ amɛ mu ni sɔmɔɔ akɛ Gbɛtsɔɔmɔ Kuu lɛ yɛ Nyɔŋmɔ Wiemɔ lɛ he miishɛɛ waa ni amɛle bɔ ni atoɔ wɔnitsumɔ lɛ he gbɛjianɔ kɛ bɔ ni atsɔɔ Ŋmalɛ lɛ nɔ atsuɔ saji ahe nii. Amɛkpeɔ daa otsi ni amɛsusuɔ nyɛmimɛi ni yɔɔ jeŋ fɛɛ lɛ ahiamɔ nii ahe. Taakɛ eji yɛ klɛŋklɛŋ afii 100 lɛ mli lɛ, amɛkɛ gbɛtsɔɔmɔi ni jɛ Biblia lɛ mli lɛ haa kɛtsɔ woji ni amɛŋmalaa loo nɔkwɛlɔi gbɛfalɔi kɛ mɛi krokomɛi anɔ. Enɛ haa Nyɔŋmɔ webii lɛ asusumɔi kɛ amɛnifeemɔi fɛɛ feɔ ekome. (Bɔfoi lɛ Asaji 16:4, 5) Gbɛtsɔɔmɔ Kuu lɛ kwɛɔ gbɛjianɔ ni atoɔ kɛtsɔɔ wɔ Nyɔŋmɔ he nii lɛ nɔ, amɛwoɔ wɔ fɛɛ hewalɛ ni wɔkɛ Maŋtsɛyeli shiɛmɔ nitsumɔ lɛ afee nɔ titri yɛ wɔshihilɛ mli, ni amɛkwɛɔ koni ahala nyɛmimɛi hii kɛha sɔɔmɔ hegbɛi.\nEhaa Nyɔŋmɔ mumɔ lɛ tsɔɔ lɛ gbɛ. Gbɛtsɔɔmɔ Kuu lɛ taoɔ gbɛtsɔɔmɔ kɛjɛɔ Yehowa, ni ji Jeŋ Muu Fɛɛ Nɔyelɔ lɛ, kɛ Yesu, ni ji asafo lɛ Yitso lɛ dɛŋ. (1 Korintobii 11:3; Efesobii 5:23) Gbɛtsɔɔmɔ Kuu lɛ mli bii lɛ ebuuu amɛhe akɛ amɛji Nyɔŋmɔ webii lɛ ahiɛnyiɛlɔi. Amɛ kɛ Kristofoi krokomɛi ni afɔ amɛ mu lɛ fɛɛ nyiɛɔ “toobi lɛ Yesu sɛɛ kɛyaa he fɛɛ he ni eyaa.” (Kpojiemɔ 14:4) Gbɛtsɔɔmɔ Kuu lɛ mli bii lɛ nyaa he waa kɛji wɔsɔle wɔha amɛ.\nNamɛi sɔmɔ akɛ gbɛtsɔɔmɔ kuu lɛ yɛ klɛŋklɛŋ afii 100 lɛ mli?\nŊmɛnɛ lɛ, mɛɛ gbɛ nɔ Gbɛtsɔɔmɔ Kuu lɛ taoɔ gbɛtsɔɔmɔ kɛjɛɔ Nyɔŋmɔ ŋɔɔ?\nKanemɔ Bɔfoi lɛ Asaji 15:1-35 lɛ, ni okwɛ bɔ ni Ŋmalɛi lɛ kɛ mumɔ krɔŋkrɔŋ lɛ ye ebua klɛŋklɛŋ afii 100 lɛ mli gbɛtsɔɔmɔ kuu lɛ ni amɛtsu sane ko ni te shi lɛ he nii.